ประกาศการประปาส่วนภูมิภาค เรื่อง การออกพันธบัตรการประปาส่วนภูมิภาค พ.ศ. 2552 ครั้งที่ 2

ประกาศการประปาส่วนภูมิภาค

ประกาศการประปาส่วนภูมิภาค
เรื่อง
การออกพันธบัตรการประปาส่วนภูมิภาค
พ.ศ. ๒๕๕๒ ครั้งที่ ๒[๑]

อาศัยอำนาจตามความในมาตรา
๗ (๙) และมาตรา ๔๘ (๓) แห่งพระราชบัญญัติการประปาส่วนภูมิภาค พ.ศ. ๒๕๒๒
และฉบับแก้ไขเพิ่มเติม โดยความเห็นชอบของคณะรัฐมนตรี ผู้ว่าการการประปาส่วนภูมิภาค
จึงขอประกาศให้ทราบว่า

ข้อ ๑  การประปาส่วนภูมิภาคจะทำการกู้เงินโดยวิธีออกพันธบัตร

ข้อ ๒  พันธบัตรนี้มีชื่อเรียกว่า พันธบัตรการประปาส่วนภูมิภาค
พ.ศ. ๒๕๕๒ ครั้งที่ ๒

ข้อ ๓  พันธบัตรนี้เป็นพันธบัตรชนิดระบุชื่อผู้ถือ

ข้อ ๔  พันธบัตรนี้มีมูลค่าที่ออกจำนวนรวม ๘๕๐,๐๐๐,๐๐๐ บาท (แปดร้อยห้าสิบล้านบาทถ้วน) แบ่งออกเป็นจำนวน ๘๕๐,๐๐๐ (แปดแสนห้าหมื่น) หน่วย โดยมีมูลค่าหน่วยละ ๑,๐๐๐
บาท (หนึ่งพันบาทถ้วน)

ข้อ ๕  พันธบัตรนี้มีกำหนดไถ่ถอน ๑๐ (สิบ) ปี
นับแต่วันที่ออกพันธบัตร เป็นการไถ่ถอนครั้งเดียวเต็มตามจำนวนที่ออก
และไม่มีการไถ่ถอนก่อนกำหนด

ข้อ ๖  วันออกพันธบัตร คือ วันที่ ๒๘ พฤษภาคม พ.ศ.
๒๕๕๒

ข้อ ๗  วันไถ่ถอนพันธบัตร คือ วันที่ ๒๘ พฤษภาคม
พ.ศ. ๒๕๖๒
หากตรงกับวันหยุดทำการของการประปาส่วนภูมิภาคหรือวันหยุดทำการของธนาคารพาณิชย์ก็ให้เลื่อนวันไถ่ถอนพันธบัตรเป็นวันเปิดทำการถัดไป

ข้อ ๘  พันธบัตรนี้มีดอกเบี้ยในอัตราคงที่ร้อยละ
๓.๙๙๕ (สามจุดเก้าเก้าห้า) ต่อปี คำนวณจากมูลค่าของพันธบัตร
โดยเริ่มคำนวณจากวันออกพันธบัตรถึงวันก่อนวันไถ่ถอนพันธบัตรการคำนวณดอกเบี้ย
ใช้หลักเกณฑ์หนึ่งปี มี ๓๖๕ (สามร้อยหกสิบห้า) วัน และนับวันตามจำนวนวันที่เกิดขึ้นจริง
เศษของหนึ่งสตางค์ ให้ปัดทิ้ง

ข้อ ๙  การประปาส่วนภูมิภาค
จะชำระดอกเบี้ยให้แก่ผู้ถือกรรมสิทธิ์ในพันธบัตรตามกำหนดการดังนี้
๙.๑
ดอกเบี้ยงวดแรกชำระในวันที่ ๒๘ พฤศจิกายน พ.ศ. ๒๕๕๒
๙.๒
ดอกเบี้ยงวดต่อไปชำระทุก ๆ ๖ เดือน ในวันที่ ๒๘ พฤษภาคม และวันที่ ๒๘ พฤศจิกายน
ของทุกปีตลอดอายุของพันธบัตร
๙.๓
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร
๙.๔
ถ้าวันครบกำหนดชำระดอกเบี้ยดังที่ระบุในข้อ ๙.๑, ๙.๒ และ ๙.๓
ตรงกับวันหยุดทำการของการประปาส่วนภูมิภาคหรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป

ข้อ ๑๐  การโอนกรรมสิทธิ์หรือการจำนำพันธบัตรนี้
ให้ทำโดยวิธีจดทะเบียนที่ธนาคารแห่งประเทศไทย
ซึ่งได้รับแต่งตั้งให้เป็นนายทะเบียนและตัวแทนจ่ายเงินของพันธบัตรนี้
การโอนกรรมสิทธิ์หรือการจำนำพันธบัตรสามารถทำได้ตลอดเวลา เว้นแต่ในระหว่างระยะเวลา
๑๐ (สิบ) วัน ก่อนถึงวันกำหนดไถ่ถอนพันธบัตรตามข้อ ๗  ทั้งนี้
เว้นแต่นายทะเบียนจะพิจารณาเห็นสมควรเป็นอย่างอื่น

ข้อ ๑๑  กรรมสิทธิ์ในพันธบัตรให้ถือตามการจดทะเบียนที่นายทะเบียนเป็นสำคัญ

ข้อ ๑๒  พันธบัตรนี้มิให้ถือว่าฉบับใดสมบูรณ์ เว้นแต่พนักงานเจ้าหน้าที่ของธนาคารแห่งประเทศไทย
ซึ่งผู้ว่าการการประปาส่วนภูมิภาค แต่งตั้งขึ้น
โดยประกาศในราชกิจจานุเบกษาได้ลงลายมือชื่อกำกับในพันธบัตรฉบับนั้น

ข้อ ๑๓  พันธบัตรนี้จำหน่ายแก่ บุคคลธรรมดา
นิติบุคคล และคณะบุคคล โดยไม่จำกัดประเภทบุคคลและสัญชาติ

ข้อ ๑๔ 
การประปาส่วนภูมิภาค มอบหมายให้ธนาคารไทยพาณิชย์ จำกัด (มหาชน) เป็นผู้จัดการจัดจำหน่าย
ตัวแทนจัดจำหน่าย และประกันการจำหน่ายพันธบัตรนี้ และจัดการอื่น ๆ ที่จำเป็นเพื่อประโยชน์ในการนี้

ข้อ ๑๕  รายละเอียดขั้นตอน วิธีการ
และกำหนดการเปิดให้จองซื้อพันธบัตรนี้ ตลอดจนขั้นตอนและวิธีการจัดสรร
และวิธีการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรร
ให้จองซื้อพันธบัตรหรือได้รับจัดสรรในการจองซื้อพันธบัตรไม่เต็มตามความประสงค์ให้เป็นหน้าที่ของผู้จัดการจัดจำหน่ายและประกันการจำหน่ายพันธบัตรเป็นผู้กำหนด

ข้อ ๑๖  พันธบัตรนี้ใช้เป็นหลักทรัพย์ค้ำประกันในการประมูลงานกับการประปาส่วนภูมิภาคได้

ข้อ ๑๗  ธนาคารแห่งประเทศไทย
ทำหน้าที่รับผิดชอบในการเป็นนายทะเบียนและตัวแทนจ่ายเงินพันธบัตร และจัดการอื่น ๆ
ที่จำเป็นเพื่อประโยชน์ในการนี้

ข้อ ๑๘  ธนาคารแห่งประเทศไทย จะส่งมอบใบพันธบัตรให้แก่ผู้ถือกรรมสิทธิ์ในพันธบัตรภายในกำหนด
๔๕ (สี่สิบห้า) วัน นับแต่วันออกพันธบัตร

ประกาศ ณ วันที่ ๒๕
มิถุนายน พ.ศ. ๒๕๕๒
วิเศษ  ชำนาญวงษ์
ผู้ว่าการการประปาส่วนภูมิภาค

ปริยานุช/ผู้จัดทำ
๑๘ สิงหาคม ๒๕๕๒

สุเมธ/ปรับปรุง
๒๒ มิถุนายน ๒๕๕๘

[๑] ราชกิจจานุเบกษา
เล่ม ๑๒๖/ตอนพิเศษ ๑๑๑ ง/หน้า ๗๑/๑๐ สิงหาคม ๒๕๕๒